b"\n_START_ARTICLE_\nPiinlikkus\n_START_SECTION_\nFilosoofia\n_START_PARAGRAPH_\nPiinlikkuse olemuse kohta puudub filosoofilises ja teaduslikus kirjanduses \xc3\xbchtne seisukoht._NEWLINE_Ingliskeelse kirjanduse lugemisel tuleb arvestada, et embarassment v\xc3\xb5ib t\xc3\xa4hendada ka kohmetust.\n_START_SECTION_\nErinevus h\xc3\xa4bist\n_START_PARAGRAPH_\nPiinlikkust eristatakse h\xc3\xa4bist, kuigi nad esinevad sageli koos ning on sarnase iseloomuga. Piinlikkus ei ole n\xc3\xb5rk h\xc3\xa4bi ega  pruugi \xc3\xbcldse olla n\xc3\xb5rgem emotsioon kui h\xc3\xa4bi. Erinevalt piinlikkusest ei eelda h\xc3\xa4bi  h\xc3\xa4benetava asjaolu v\xc3\xb5i teo teistele teatavaks saamist ega sellele m\xc3\xb5tlemist. Erinevalt h\xc3\xa4bist ei eelda piinlikkus, et asjaosalise juures oleks tema enda arvates  midagi laiduv\xc3\xa4\xc3\xa4rset. _NEWLINE_On ka v\xc3\xa4idetud, et piinlikkustundele erinevalt h\xc3\xa4bist ongi iseloomulik, et kogetakse teiste teenimatut negatiivset hinnangut (Robert Solomon).\n_START_SECTION_\nV\xc3\xb5imetus kohaselt reageerida\n_START_PARAGRAPH_\nGabrielle Taylori j\xc3\xa4rgi esineb piinlikkus (embarassment) alati olukordades, kus teiste inimeste juuresolekul kogetakse, et ei osata v\xc3\xb5i ei suudeta kohaselt reageerida._NEWLINE_Sellel teoorial on raske seletada teiste inimeste k\xc3\xa4itumise p\xc3\xa4rast tuntavat piinlikkust. Taylor seletab seda sellega, et piinlikkuse tundja samastab end isikuga, kelle p\xc3\xa4rast ta piinlikkust tunneb. Teine v\xc3\xb5imalus oleks viidata piinlikkuse tundja v\xc3\xb5imetusele olukorda lahendada. Peale selle seletab Taylor teise inimese p\xc3\xa4rast tuntavat piinlikkust sellega, et piinlikkuse tundja asetab end selle isiku olukorda, kelle p\xc3\xa4rast ta piinlikkust tunneb. See on v\xc3\xb5imalik ka juhul, kui isik, kelle p\xc3\xa4rast piinlikkust tuntakse, ise piinlikkust ei tunne: olukorda modifitseeritakse vastavalt enda hoiakutele. Selle seletuse probleem on, et piinlikkuse tundja ei pruugi tegelikult \xc3\xbcldse tahta v\xc3\xb5i suuta panna end selle isiku olukorda, kelle p\xc3\xa4rast ta piinlikkust tunneb.\n_START_SECTION_\nEbaviisakus ja ootuste mittet\xc3\xa4itumine\n_START_PARAGRAPH_\nPiinlikkust tuntakse sageli siis, kui kogetakse, et rikutakse ise viisakusreegleid v\xc3\xb5i seda teeb m\xc3\xb5ni juuresolija. See ei kehti k\xc3\xb5ikide piinlikkuse juhtude puhul._NEWLINE_Sotsioloog Erving Goffmani j\xc3\xa4rgi oodatakse igalt inimeselt vastavalt olukorrale ja konkreetsele inimesele teatud omadusi, v\xc3\xb5imeid ja teadmisi. Ootused l\xc3\xa4htuvad nii inimeselt endalt kui ka juuresolijatelt. Kui need ootused ei t\xc3\xa4itu, siis tuntaksegi  piinlikkust._NEWLINE_Sellele teooriale valmistab raskusi asjaolu, et piinlikkustunde asemel v\xc3\xb5idakse ka lihtsalt \xc3\xbcllatuda v\xc3\xb5i leida, et olukord on naljakas. Peale selle, kui inimene tunneb piinlikkust suure t\xc3\xa4helepanu p\xc3\xa4rast, mida talle  n\xc3\xa4iteks auhinna \xc3\xbcleandmise puhul  osutatakse, siis n\xc3\xa4htavasti ootuste mittet\xc3\xa4itumisega tegemist pole.\n_START_SECTION_\nEksponeeritus\n_START_PARAGRAPH_\nLuke Purshouse'i j\xc3\xa4rgi on piinlikkus olemuslikult seotud inimese (millegi tema juurde kuuluva) eksponeeritusega (exposure) teisele inimesele. Eksponeeritud v\xc3\xb5ivad olla inimese keha, vaimuseisundid, iseloomujooned ja teod. Samuti kuulub eksponeerituse alla see, kui keegi teine saab kellegi kohta midagi teada. Pershouse'i j\xc3\xa4rgi v\xc3\xb5ib piinlikkust tunda inimene, kes k\xc3\xa4sitab (construes) end eksponeeritavana v\xc3\xb5i sellena, kellele eksponeeritud ollakse. Selleks, et tunda piinlikkust, peab ta seejuures olema selles rollis vastumeelselt. Sellele teooriale tekitab raskust olukord, kus inimene tunneb n\xc3\xa4iteks oma vanu p\xc3\xa4evikuid lugedes piinlikkust selle p\xc3\xa4rast, missugune ta varem oli. Seda olukorda saab siiski t\xc3\xb5lgendada nii, et tema varasem mina on temast erinev isik."